Scanners

***Scanners*** er en canadisk science fiction-thriller fra 1981 regissert og skrevet av David Cronenberg. Filmen handler om en gruppe mennesker med telepatiske evner som kalles «scannere». Noen av dem er også i stand til å drepe med tankens kraft. En hemmelig organisasjon ledet av en mektig scanner forsøker å samle flest mulig av dem for å skaffe seg verdensherredømme. De ledende rollene spilles av Stephen Lack, , Michael Ironside og Patrick McGoohan.  

*Scanners* fikk blandet mottakelse av filmanmelderne, men ble Cronenbergs internasjonale gjennombrudd. Filmen har i ettertid blitt regnet som en kultfilm. Særlig spesialeffektene i filmen fikk en del medieomtale.  

På 1990-tallet kom fire oppfølgere som ble lansert rett på video (se eget kapittel). Cronenberg var ikke involvert i disse.

## Handling
Forskere ved et hemmelig forskningsprosjekt oppdager at enkelte forsøkspersoner er istand til å trenge inn i andres nervesystem, endre hjerterytme og lese tankene deres. De blir kalt scannere. De fleste av dem er sosiale vrak, men hvis de trenes på rett måte er de i stand til utfører urovekkende handlinger. Den 35-årige uteliggeren Cameron Vale er en slik scanner. Han blir ufrivillig hentet inn fra gaten og plassert under oppsynet til Dr. Paul Ruth. Ruth arbeider spesielt med ham fordi han vet at Vale er en scanner med spesielt sterke evner. Men et hardt liv på gaten har gjort ham svak og hans telepatiske evner er samtidig kilden til problemene han har slitt med i voksen alder. Men Dr. Ruth gir ham en type medisin slik at han er i stand til å kontrollere all indre uro han føler.  

Vale trenes opp og blir deretter sendt ut for å infiltrere og stoppe en annen mektig scanner kalt Darryl Revok. Revok er en tidligere mentalpasient som nå har blitt lederen for en mektig undergrunnsorganisasjon av scannere som har drept flere i Dr. Ruths team. Hans storslagne plan er å rekruttere flest mulig av de scannerne som eksisterer og deretter skaffe seg verdensherredømme. 

Jakten på Ravok leder Vale til den kvinnelige scanneren Kim Obrist. Hun er en av få gjenlevende som er i stand til å lede ham til fienden. De utsettes for flere angrep av Revoks menn, men til slutt møter han Darryl Ravok ansikt til ansikt. Vale for vite sannheten bak deres evner og bakgrunnen til Dr. Ruth.

## Om filmen

### Popularitet
*Scanners* regnes som Cronenbergs internasjonale gjennombrudd. Den innbrakte drøyt $14 millioner i USA.

### Anmelderne
Den fikk blandet mottakelse av filmanmelderne. Den amerikanske filmanmelderen Roger Ebert gav den 2 av 4 stjerner. Leonard Maltin gav den 2,5 av 4 stjerner.

### Priser
Filmen ble tildelt prisen for beste internasjonale film ved Saturn Award og beste film ved den portugisiske filmvestivalen Fantasporto. I tillegg ble make-up artist Dick Smith (Tidligere kjent for sitt arbeidet på *[[Exorcisten]]*) tildelt en Saturn Award for beste make up (både for denne og *[[Eksperimentet]]*).

### Produksjon
Den ble innspilt i Montréal og Toronto høsten 1979.

### Annet
Den ble utgitt på VHS og Betamax i 1982, DVD i 2001, Blu-ray Disc i 2014 og på Ultra HD Bluray i 2025.

## Rollebesetning
(utvalg)
* Stephen Lack : Camerone Vale
* Jennifer O'Neill : Kim Obrist
* Michael Ironside : Darryl Revok
* Patrick McGoohan : Dr. Paul Ruth
* Lawrence Dane : Braedon Keller, sikkerhetssjef
* Robert Silverman : Benjamin Pierce
* Asam Ludwig : Arno Crostic

## Oppfølgere og spin-off
### Oppfølgere
Den har fått to mindre kjente oppfølgere på 1990-tallet som begge ble lansert rett på video. Den første heter ***Scanners II: The New Order*** og ble lansert i 1991. Den ble regissert av kanadiske Christian Duguay og har David Hewlett, Deborah Raffin, Raoul Trujillo og Yvan Ponton i de ledende rollene. Denne handler om en maktsyk politisjef som forsøker å verve en scanner for å avsløre kriminelle. Hovedmotivet hans er imidlertid å tilrive seg makten i byen. Scanneren innser etterhvert politisjefens motiver og nekter å la seg bruke. Det oppstå derfor en kamp mellom dem. Underveis får han vite at hans egentlige foreldre var Cameron Vale og Kim Obrist, som begge var scannere. Filmen fikk lite oppmerksomhet. 

Den andre oppfølgeren heter ***Scanners III: The Takeover*** og ble lansert i 1992. Som den forrige ble også denne regissert av Christian Duguay. De ledende rollene spilles av Liliana Komorowska og Steve Parrish. Denne handler om en ung kvinnelig scanner som får et eksperimentelt medikament for å døyve sideeffektene som de telepatiske evnene gir henne. Dette stoffet gjør henne imidlertid ond og stormannsgal. Hun dreper sin far og tar over hans farmasøytiske selskap. Planen er å skaffe seg verdensherredømme. Den eneste som kan stoppe henne er hennes egen bror, som også er en scanner. Filmen fikk lite oppmerksomhet.

### Spin-off
Den har også fått to spin-off filmer som går under fellesbetegnelsen Scanner Cop. Begge ble lansert rett på video. Den første, ***Scanner Cop***, ble lansert i 1994. Den ble regissert av Pierre David og har Daniel Quinn i hovedrollen. Den handler om en nyutdannet politimann som også er scanner. Han bruker evnen til å stanse en politimorder, samtidig som han gambler med sin egen sinnstilstand. Filmen fikk lite oppmerksomhet. 

I 1995 kom en oppfølger kalt ***Scanners: The Showdown*** (også kjent som *Scanner Cop II*). Også denne er regissert av Pierre David og hovedrollen spilles nok en gang av Daniel Quinn. Filmen er en fortsettelse av den forrige. Denne gangen må politimannen stanse en morderisk scanner som forsterker sine evner ved å drepe andre scannere. Filmen fikk lite oppmerksomhet.  

## Referanser


## Eksterne lenker
*